ପ୍ରମିଳା ବିଶୋଇ ହେଉଛନ୍ତି ଜଣେ ଭାରତୀୟ ରାଜନୀତିଜ୍ଞ, ସମାଜସେବୀ ଏବଂ କବି । ସେ ଭାରତର ୧୭ତମ ଲୋକ ସଭାକୁ ଆସ୍କାରୁ ନିର୍ବାଚିତ ହୋଇଥିଲେ । ସେ ୨୦୧୯ ଭାରତୀୟ ସାଧାରଣ ନିର୍ବାଚନରେ ବିଜୁ ଜନତା ଦଳ ତରଫରୁ ପ୍ରତିନିଧିତ୍ୱ କରିଥିଲେ । ଏଥିରେ ସେ ତାଙ୍କର ନିକଟତମ ପ୍ରତିଦ୍ୱନ୍ଦୀ ଭାରତୀୟ ଜନତା ପାର୍ଟିର ଅନିତା ଶୁଭଦର୍ଶିନୀଙ୍କୁ ୨,୦୪,୭୦୭ ଖଣ୍ଡ ଭୋଟରେ ପରାସ୍ତ କରିଥିଲେ । ଶିକ୍ଷା ଏବଂ ବ୍ୟକ୍ତିଗତ ଜୀବନ ପ୍ରମିଳା, ପଞ୍ଚମ ଶ୍ରେଣୀ ପର୍ଯ୍ୟନ୍ତ ପାଠ ପଢ଼ିଥିଲେ । ସେ କେବଳ ଓଡ଼ିଆ ଭାଷା ଶିଖିଛନ୍ତି । ତାଙ୍କର ଦୁଇଟି ପୁତ୍ର ଏବଂ ଦୁଇଟି କନ୍ୟା ସନ୍ତାନ ଅଛନ୍ତି । ସେ ମାତ୍ର ପାଞ୍ଚ ବର୍ଷ ବୟସରେ ବାଞ୍ଛାନିଧି ବିଶୋଇଙ୍କୁ ବିବାହ କରିଥିଲେ । ବାଞ୍ଛାନିଧି ଜଣେ ଅବସରପ୍ରାପ୍ତ ସରକାରୀ ଚାକିରିଆ ଏବଂ କୃଷକ ଅଟନ୍ତି । ତାଙ୍କର ବଡ଼ ପୁଅ, ଦିଲୀପ ଏକ ଚା ' ଦୋକାନ ଖୋଲିଥିଲା ବେଳେ, ସାନ ପୁଅ, ରଞ୍ଜନ ଏକ ଗାଡ଼ି ଗ୍ୟାରେଜରେ କାମ କରନ୍ତି । ଦୁଇ ଝିଅ ରୁନୁ ଏବଂ ସୁଲତା ବିବାହ କରି ଶାଶୁଘରେ ରହୁଛନ୍ତି । ତାଙ୍କର କୌଣସି ନିରବଛିନ୍ନ ଆୟ ନାହିଁ, ଜମିରେ ଗହମ ଏବଂ ମାଣ୍ଡିଆ ଚାଷ କରି ପାଖାପାଖି ବର୍ଷକୁ ୧୦,୦୦୦ରୁ ୧୨,୦୦୦ ଆୟ କରନ୍ତି । ସମାଜ ସେବା ଏବଂ କାମ ସେ ପାଖାପାଖି ୧୯୯୯ ମସିହାରୁ ତାଙ୍କର ରାଜନୈତିକ ଜୀବନ ପ୍ରାରମ୍ଭ କରିଥିଲେ । ଗଞ୍ଜାମ ଜିଲ୍ଲାର ନଳବଣ୍ଟାରେ ଥିବା ସାତ ଶଙ୍ଖ ସ୍ୱୟଂ ସହାୟକ ଗୋଷ୍ଠୀ ସହିତ ସେ ଜଡ଼ିତ । ଏହି ଗୋଷ୍ଠୀ ଜରିଆରେ ସେ ବିଦ୍ୟାଳୟରେ ମଧ୍ୟାହ୍ନ ଭୋଜନ ପରିବେଷଣ କରୁଥିଲେ । ପ୍ରମିଳା ତାଙ୍କ ଗ୍ରାମରେ ବହୁ ସ୍ୱୟଂ ସହାୟକ ଗୋଷ୍ଠୀ ସହିତ ଜଡ଼ିତ ରହି ନିଜ ଉଦ୍ୟମରେ ନିଜ ଗ୍ରାମକୁ ଖୋଲା ଶୌଚମୁକ୍ତ ଗ୍ରାମ କରିପାରିଥିଲେ । ଏହାଛଡ଼ା ସେ ତାଙ୍କ ଗାଁ ନିକଟସ୍ଥ ପାକିଡି ପାହାଡ଼ରେ ଥିବା ପିକକ ପ୍ରୋଟେକ୍ସନ ସମିତି ବା ମୟୁର ସୁରକ୍ଷା ସମିତିର ଜଣେ ସକ୍ରିୟ ସଦସ୍ୟା ଅଟନ୍ତି ।